Návrh ROZHODNUTIE RADY o schválení základného plánu Shift2Rail /* COM/2014/0739 final - 2014/0354 (NLE) */





DÔVODOVÁ SPRÁVA 1. KONTEXT NÁVRHU Nariadenie Rady (EÚ) č. 642/2014 zo 16. júna 2014, ktorým sa zriaďuje spoločný podnik Shift2Rail (ďalej len „nariadenie S2R“),[1] nadobudlo účinnosť 7. júla 2014, čím sa formálne zriadilo nové verejno-súkromné partnerstvo, ktorého cieľom je riadiť činnosti v oblasti výskumu a inovácií na podporu rozvoja lepších železničných služieb v Európe. Zakladajúci členovia spoločného podniku Shift2Rail sú určení v nariadení S2R a patrí k nim Únia zastúpená Komisiou, ako aj osem partnerov z oblasti priemyslu, ktorými sú tieto spoločnosti: Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales a Trafikverket. Ďalší pridružení členovia sa majú vybrať prostredníctvom verejnej výzvy na členstvo, ktorú začala Komisia do 3 mesiacov od nadobudnutia účinnosti nariadenia S2R. Cieľom spoločného podniku Shift2Rail je podpora cieľov bielej knihy o doprave z roku 2011[2] a prechod z iných, menej udržateľných druhov dopravy na železničnú dopravu prostredníctvom zvýšenia nákladovej efektívnosti a atraktivity železničnej dopravy. Očakáva sa, že inovačné technológie a riešenia, ktoré má spoločný podnik Shift2Rail vytvárať, demonštrovať a overovať, zdvojnásobia kapacitu železničného dopravného systému, znížia náklady jeho životného cyklu o 50 % a znížia mieru nespoľahlivosti a meškaní o 50 %. Spoločný podnik bude tiež podporovať celosvetové vedúce postavenie európskeho odvetvia železničnej dopravy a tak prispeje k tvorbe pracovných miest a zvýšeniu vývozu. V súlade s článkom 1 ods. 4 a článkom 2 písm. a) prílohy I k nariadeniu S2R by mal spoločný podnik Shift2Rail vypracovať a rozvíjať základný plán a zabezpečiť jeho účinné a efektívne vykonávanie. Tento základný plán by mal byť výhľadový dokument určujúci prioritné výskumné a inovačné činnosti s cieľom dlhodobo stimulovať inovácie v oblasti železničnej dopravy. V súlade s článkom 1 ods. 3 prílohy I k nariadeniu S2R by mala byť štruktúra základného plánu Shift2Rail postavená okolo týchto piatich tematických oblastí alebo „inovačných programov“ („IP“): · IP 1: nákladovo efektívne a spoľahlivé vlaky vrátane vlakov s vysokou kapacitou a vysokorýchlostných vlakov; · IP 2: moderné systémy riadenia a kontroly dopravy; · IP 3: nákladovo efektívna a spoľahlivá infraštruktúra s vysokou kapacitou; · IP 4: riešenia výpočtovej techniky pre atraktívne železničné služby; · IP 5: technológie pre udržateľnú a atraktívnu európsku nákladnú dopravu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Pôvodné znenie základného plánu spoločného podniku Shift2Rail vypracoval spoločný podnik Shift2Rail v pôvodnom zložení, ktoré tvorili jeho zakladajúci členovia, v rámci procesu pod vedením Komisie a v konzultácii s Európskou železničnou agentúrou a technologickou platformou Európskeho poradného výboru pre výskum v oblasti železničnej dopravy (ERRAC). V pláne sú takisto zahrnuté pripomienky prijaté od širokého spektra príslušných zainteresovaných subjektov počas viacerých individuálnych stretnutí so zástupcami odvetvia a verejnej konzultácie, ktorá sa konala 20. júna 2014 a zúčastnilo sa na nej takmer 200 zainteresovaných subjektov. Z konzultácií vyplynulo, že súčasná verzia základného plánu je vyvážená a požíva širokú podporu. Dňa 24. septembra 2014 správna rada spoločného podniku Shift2Rail schválila prvú verziu základného plánu Shift2Rail. 3. PRÁVNE PRVKY NÁVRHU Tento návrh sa týka schválenia základného plánu Shift2Rail Radou na základe postupu podľa článku 1 ods. 4 prílohy I k nariadeniu S2R. 2014/0354 (NLE) Návrh ROZHODNUTIE RADY o schválení základného plánu Shift2Rail RADA EURÓPSKEJ ÚNIE, so zreteľom na nariadenie Rady (EÚ) č. 642/2014 zo 16. júna 2014, ktorým sa zriaďuje spoločný podnik Shift2Rail, najmä na článok 1 ods. 4 prílohy I k tomuto nariadeniu[3], so zreteľom na návrh Európskej komisie, keďže: (1) Základný plán Shift2Rail by mal vypracovať a rozvíjať spoločný podnik Shift2Rail v konzultácii s Európskou železničnou agentúrou a technologickou platformou Európskeho poradného výboru pre výskum v oblasti železničnej dopravy (ERRAC) s cieľom dlhodobo stimulovať inováciu v odvetví železničnej dopravy. (2) V základnom pláne Shift2Rail by mali byť určené kľúčové priority a základné prevádzkové a technologické inovácie požadované od všetkých zainteresovaných strán v záujme dosiahnutia cieľov spoločného podniku Shift2Rail uvedených v článku 2 nariadenia (EÚ) č. 642/2014. (3) Základný plán Shift2Rail by mal byť zameraný na výkonnosť a štruktúrovaný podľa obmedzeného počtu hlavných tematických oblastí alebo inovačných programov, ako je uvedené v článku 1 ods. 3 prílohy I k nariadeniu (EÚ) č. 642/2014. (4) Znenie základného plánu Shift2Rail schválené správnou radou 24. septembra 2014, v ktorom sú zahrnuté významné príspevky príslušných zainteresovaných strán, predstavuje základ pre výzvu pre pridružených členov, ktorú Európska komisia vyhlásila 6. októbra 2014 v súlade s článkom 4 ods. 2 prílohy I k nariadeniu (EÚ) č. 642/2014, a základ pre určenie pracovného plánu spoločného podniku Shift2Rail, PRIJALA TOTO ROZHODNUTIE: Jediný článok Týmto sa schvaľuje strategický základný plán Shift2Rail. V Bruseli Za Radu predseda [1] Ú. v. EÚ L 177, 17.6.2014, s. 9. [2] Biela kniha: Plán jednotného európskeho dopravného priestoru – Vytvorenie konkurencieschopného dopravného systému efektívne využívajúceho zdroje, KOM(2011) 144 v konečnom znení. [3] Ú. v. EÚ L 177, 17.6.2014, s. 9.